Ég heiti Hildur Rut og bý í Kópavogi ásamt unnusta mínum , syni og dóttur . Ég hef ástríðu fyrir matargerð , elska að búa sjálf til mínar uppskriftir og miðla þeim til annarra . Fyrir mér snýst matargerð um svo miklu meira en sjálfan matinn . Fallegt umhverfi og skreytingar , upplifun og góður félagsskapur skipta svo miklu máli . Ég byrjaði mjög ung að hafa áhuga á mat og matargerð og fékk oft að leika mér í eldhúsinu , elda og baka kökur . Ég hafði engan áhuga á sælgæti en fannst aftur á móti mjög spennandi að fara út að borða og panta mér ýmsa rétti og voru hvítlauksristaðir sniglar í miklu uppáhaldi . Ég gaf út bókina Avocado fyrir jólin 2016 en þá bók sá ég alfarið um sjálf . Ég þróaði uppskriftirnar , tók ljósmyndirnar og sá um alla hönnun og útgáfu . Bókin var upphaflega hugsuð sem lokaverkefni í margmiðlunarnámi en þróaðist fljótt í mun stærra verkefni . Eftir útgáfu bókarinnar komst hún fljótlega á metsölulista en í henni er að finna góðar og auðveldar uppskriftir sem allar eiga það sameiginlegt að innihalda avókadó í einhverri mynd . Í bígerð er svo að gefa út aðra matreiðslubók í anda Avocado bókarinnar þar sem ég einbeiti mér að öðru spennandi hráefni . Ásamt matargerðinni hef ég mikinn áhuga á grafískri hönnun og ljósmyndun og sameina ég þetta þrennt í störfum mínum . Á þessari heimasíðu ætla ég að deila með ykkur uppskriftum og blogga um það sem ég hef ástríðu fyrir . Allar myndirnar á síðunnir eru teknar af mér . Fyrir utan þær myndir sem eru af mér sjálfri .